Haupeschkierch zu Péiteng

D'Haupeschkierch zu Péiteng ass eng kathoulesch Kierch, déi zur Par Kordall Sainte-Barbe am Dekanat Süden-West an zu der Gemeng Péiteng gehéiert. De Patréiner ass den hellegen Haupert, deem säi Fest den 3. November gefeiert gëtt. D'Kierch steet zentral an der Uertschaft op der Kräizung vun der rue des Écoles mat der rue de l'Église, der N5B. Geschicht Zanter 1140 gouf et eng Kapell zu Péiteng. Si stoung um ënneschten Enn vum ale Kierfecht, vis-à-vis vum Haus Otto. 1808 gouf Péiteng eng eege Par. 1865 goufe vum Distriktsingenieur Antoine Hartmann d'Pläng fir eng nei Parkierch am historistesche Stil entworf. Den 13. Mäerz 1866 goufen d'Aarbechten un déi bëllegst Submittenten, Jacques Bodson, Bauer zu Nidderkuer, a Jos. Logelin, Steemetzermeeschter zu Déifferdeng, verginn. 1869 war déi nei Kierch fäerdeg a konnt 1870 ageseent (awer net konsekréiert) ginn. Deemools hunn 348 Leit an deene 74 Haiser zu Péiteng gewunnt. 1884 gouf den Altor geliwwert, eng Aarbecht vum Schräiner J. Peters. 1887 gouf den Duxall opgeriicht. 1890 sinn de Sakristeischaf an déi zwéi Säitenaltär ugeschaaft ginn. De Priedegtstull gouf 1900 vum Konschtschräiner Schmit vu Rolleng ubruecht. 1902 krut d'Kierch 3 nei Klacken. 1915 huet de Gemengerot beschloss d'Kierch ze vergréisseren. D'Architekte Jean-Pierre Koenig aus der Stad Lëtzebuerg a Célestin Depollo vu Péiteng goufen engagéiert. 1916: Den Entreprener Podesta huet de Chouer ofgerappt. De 7. Mee gouf de Grondstee vum Neibau geluecht a vum Dechen Pierre Nommesch vu Beetebuerg geseent. 1917 konnt den Neibau ofgeschloss ginn. De 25. Juni 1921 ass d'Kierch eréischt konsekréiert ginn. 1959 krut d'Kierch en neien Ustrach vum Banneraum. 1967 gouf den Duxall vu 60 op 90 Quadratmeter vergréissert. 1971 bis 1975: Grouss Restauratioun vun der Kierch mat Upassung un d'Exigenze vun der Liturgiereform, no de Pläng vum Armand Welter. 28. September 1975: Konsekratioun vum neien Altor duerch de Bëschof Jean Hengen. 1989: Neien Ustrach vum Banneraum. 2010: Neien Ustrach vum Banneraum a Renovatioun vun der Uergel. Klacken Am Tuerm vun der Péitenger Kierch hänke 4 Klacken, déi an den Téin d', f', g', a b' lauden. Remarkabel ass hei datt den Tounofstand tëscht de Klacken f' a g' verengt ass, sou datt se wéi en Halleftoun kléngen. Kuckeswäert Den Altor, dee vum Sculpteur Moritz Ney, engem Péitenger Jong, aus Stee geha ginn ass. Paschtéier vu Péiteng - 1808: Nikolaus Frantzen vun Izeg 1808 - 1827: Heinrich Moes vu Keespelt 1827 - 1835: Dominik Burg vun Äischen 1835 - 1844: Friedrich Ferdinand Lauff aus dem Stadgronn 1844 - 1857: Johann Franz Wener vun Houfelt 1857 - 1873: Nikolaus Pierrard vu Biekerech 1873 - 1877: Johann Ferber vun Habscht 1877 - 1898: Johann Schiltges vu Kierchen 1898 - 1920: Michel Nothumb vun Useldeng 1920 - 1933: Félix Gushurst aus der Stad 1933 - 1949: Johann Hoffmann vun Eech 1949 - 1969: Emil Felten vu Rëmerschen 1969 - 1973: Arthur Reckinger vu Reisduerf 1973 - 1997: Camille Eischen vu Bëschrued 1997 - 2007: Marcel Braun vu Schëffleng 2007 -: Jeannot Gillen vun Esch-Uelzecht Kuckt och Lëscht vu reliéise Gebaier zu Lëtzebuerg Lëscht vun de Lëtzebuerger Paren Um Spaweck Websäit vum Parverband Péiteng Geschicht vun der Par a Kierch Péiteng op der Websäit vum Syndicat d'Iniative de la Commune de Pétange D'Fënstere vun der Kierch vu Péiteng op der Websäit vun der Stiftung Forschungsstelle Glasmalerei des 20. Jh. e. V. (de) D'Uergel vun der Kierch op Orgues.lu